P. Hrušovský, predseda NR SR: (2003-06-25):
Pýtam sa pána ministra, či sa chce vyjadriť k rozprave. Nie. Pán spoločný spravodajca, chcete sa vyjadriť k rozprave? Nie. Prerušujem rokovanie o tomto bode programu. Ďakujem pánovi ministrovi, pánovi spoločnému spravodajcovi za aktívnu účasť pri prerokúvaní tohto prerokovaného bodu a ostatných prerokovaných bodov, ktorých navrhovateľom za vládu bol pán podpredseda vlády a minister financií. Pristúpime teraz k rokovaniu o ďalšom bode programe, ktorým je správa o výsledkoch kontrolnej činnosti Najvyššieho kontrolného úradu Slovenskej republiky za rok 2002 , ktorú prerokúvame ako tlač 174. Prosím teraz pána predsedu Najvyššieho kontrolného úradu pána Jozefa Stahla, aby Národnú radu informoval o návrhu a výsledkoch uvedených v správe z kontrolnej činnosti Najvyššieho kontrolného úradu za rok 2002. Nech sa páči, pán predseda, máte slovo. J. Stahl, predseda Najvyššieho kontrolného úradu SR: Ďakujem pekne, pán predseda. Vážené panie poslankyne, vážení páni poslanci, v zmysle § 5 ods. 4 zákona Národnej rady č. 39/1993 Z. z. o Najvyššom kontrolnom úrade Slovenskej republiky v znení neskorších právnych predpisov predkladám správu o výsledkoch kontrolnej činnosti Najvyššieho kontrolného úradu Slovenskej republiky za rok 2002. Správa obsahuje informácie o postavení, pôsobnosti, organizačnom členení, zameraní kontrolnej činnosti, výsledkoch kontrolnej činnosti a ostatnej činnosti NKÚ za rok 2002. Prílohu správy tvorí stručné vyhodnotenie výsledkov kontrolnej činnosti NKÚ podľa jednotlivých kontrolných akcií a kapitol štátneho rozpočtu. V tejto súvislosti by som chcel uviesť, že Najvyšší kontrolný úrad vo vzťahu k Národnej rade Slovenskej republiky v priebehu hodnoteného obdobia zasielal správy o výsledkoch kontrolnej akcie Výboru Národnej rady pre financie, rozpočet a menu, ktorý je gestorským výborom Národnej rady pre Najvyšší kontrolný úrad, ako aj vecne príslušnému výboru Národnej rady Slovenskej republiky. Súčasťou týchto správ bol aj prehľad opatrení prijatých na odstránenie zistených nedostatkov. Správy boli v zásade zároveň zasielané aj príslušným štátnym orgánom pre informáciu a v niektorých prípadoch so žiadosťou o zabezpečenie opatrení na odstránenie zistených nedostatkov, resp. uplatnenie sankcií za porušenie rozpočtovej disciplíny. V roku 2002 mal Najvyšší kontrolný úrad vykonávať svoju činnosť s plánovaným počtom 237 zamestnancov. Skutočný stav zamestnancov k 31. 12. 2002 bol 231 plus 3 zamestnankyne boli na materskej dovolenke. Najvyšší kontrolný úrad v hodnotenom období vykonával kontrolnú činnosť na základe polročne schvaľovaného zamerania. Vychádzal pritom z pôsobnosti vyplývajúcej mu zo zákona o Najvyššom kontrolnom úrade. V roku 2002 NKÚ vykonal 88 kontrolných akcií, z toho 12 v príjmovej časti štátneho rozpočtu a 76 vo výdavkovej časti štátneho rozpočtu. Predmetom kontrol vykonaných v príjmovej časti štátneho rozpočtu bolo najmä overovanie správnosti vedenia evidencie daňových a colných príjmov a ich porovnanie s príjmami sledovanými na bankových účtoch v Národnej banke Slovenska. Ďalej bola preverená evidencia daňových a colných nedoplatkov, dodržiavanie všeobecne záväzných právnych predpisov, ako aj interných smerníc pri poskytovaní odkladov platenia daňových a colných povinností vrátane sankcií alebo odpustení ich platenia, ako aj vybavovanie rozhodnutí pri odvolaniach. Vo výdavkovej časti štátneho rozpočtu boli vykonané tematické kontroly správnosti zostavenia záverečného účtu rozpočtových kapitol a tematické kontroly hospodárenia s prostriedkami štátneho rozpočtu a nakladania s majetkom štátu u správcov rozpočtových kapitol a v organizáciách, v ktorých sú zriaďovateľmi, resp. zakladateľmi za účelom získania podkladov na vypracovanie stanoviska Najvyššieho kontrolného úradu k návrhu štátneho záverečného účtu Slovenskej republiky za rok 2001 a za účelom získania podkladov na vypracovanie stanoviska Najvyššieho kontrolného úradu k návrhu štátneho rozpočtu Slovenskej republiky na rok 2003, tematické kontroly hospodárenia s prostriedkami štátneho rozpočtu a nakladania s majetkom štátu na krajských a okresných úradoch a dodržiavania stanovených postupov súvisiacich s prechodom pôsobnosti z orgánov štátnej správy v zmysle zákona č. 416/2001 Z. z. a nadväzujúcich právnych predpisov, tematické kontroly stavu pripravenosti štátnych podnikov, resp. akciových spoločností na privatizáciu, ďalej, kontroly hospodárenia s finančnými prostriedkami poskytnutými Slovenskej republike z Európskej únie a zo Svetovej banky, ako aj kontrola stavu hospodárenia s majetkom Fondu národného majetku Slovenskej republiky vo vzťahu k ustanoveniam zákona č. 92/1991 Zb. o podmienkach prevodu majetku štátu na iné osoby v znení neskorších predpisov. Vážené panie poslankyne, páni poslanci, predkladaná správa je vypracovaná na základe protokolov o výsledkoch jednotlivých kontrol, ktoré boli v zmysle zákona o NKÚ prerokované so štatutárnymi zástupcami kontrolovaných subjektov a príslušných štátnych orgánov, a zároveň boli prijaté opatrenia na odstránenie zistených nedostatkov. Plnenie týchto opatrení NKÚ priebežne kontroluje a vyhodnocuje. V roku 2002 bolo spolu prijatých 1 735 opatrení, z toho na ústredných orgánoch 186 opatrení, čo bolo o 271 opatrení viac ako v roku 2001. Na úrovni ústredných orgánov, teda správcov rozpočtových kapitol sa však počet prijatých opatrení oproti roku 2001 znížil o takmer 50 %. Údaje uvedené v správe naznačujú, že v roku 2002 bol zaznamenaný menší počet kontrolami zistených nedostatkov u správcov rozpočtových kapitol pri porovnateľnom rozsahu a zameraní kontrol, ktoré Najvyšší kontrolný úrad vykonal v predchádzajúcom období. V tejto súvislosti sme zaznamenali aj pozitívne zmeny pri hospodárení s rozpočtovými prostriedkami a nakladaní s majetkom subjektov v kontrolnej pôsobnosti Najvyššieho kontrolného úradu. Na základe analýzy kontrolných zistení je možné uviesť, že sa zlepšila rozpočtová disciplína v subjektoch, v ktorých Najvyšší kontrolný úrad vykonal kontrolu viackrát, ako v subjektoch, v ktorých bola kontrola vykonaná po prvýkrát, a že plnenie opatrení prijatých na odstránenie zistených nedostatkov prispelo k zlepšeniu hospodárenia s prostriedkami štátneho rozpočtu vo viacerých štátnych rozpočtových a príspevkových organizáciách. Podrobnejšie je táto problematika uvedená v predloženej správe. Vychádzajúc z výsledkov kontrol vykonaných v roku 2002 v príjmovej časti štátneho rozpočtu, ako aj zo skúseností z predchádzajúceho obdobia Najvyšší kontrolný úrad konštatuje, že závažným problémom aj naďalej zostáva trvalý rast daňových nedoplatkov, ktoré napriek prijímaným opatreniam na ich zamedzenie dosiahli k 31. 12. 2002 výšku 75 mld. Sk. Vymáhanie daňových nedoplatkov zostáva aj naďalej zložitým procesom najmä vo fáze exekúcie a predaja majetku na uspokojovanie pohľadávok štátu. Najväčšie daňové úniky sme zaznamenali v dani z pridanej hodnoty pri neoprávnenom nárokovaní nadmerných odpočtov, najmä pokiaľ ide o poradenské a sprostredkovateľské služby. Situácia je komplikovaná i tým, že najmä z kapacitných dôvodov správcovia daní nie sú schopní preveriť všetky nároky uplatnených nadmerných odpočtov DPH. Dorubenie daní a sankcií často len zvýši daňové nedoplatky, ktoré sa stávajú nevymožiteľné, najmä pokiaľ ide o spoločnosti s ručením obmedzeným. Nadobudnutím účinnosti zákona č. 121/2001 Z. z., ktorým sa mení a dopĺňa zákon Národnej rady Slovenskej republiky č. 278/1993 Z. z. o správe majetku štátu, došlo od 1. mája 2001 k zásadným zmenám pri predaji zhabaného a prepadnutého tovaru, ktorý sa stal majetkom štátu. Podľa uvedeného zákona je potrebné pri predaji takéhoto tovaru vyhlásenie o zhode, identifikácia jeho pôvodu alebo predloženie certifikátu. Rešpektovanie tejto požiadavky robí prakticky neuskutočniteľným predaj tovaru nízkej kvality, napr. obuvi a textilu, čím vznikajú a narastajú náklady colných úradov na jeho skladovanie. Výsledky kontrolných akcií uskutočnených vo výdavkovej časti štátneho rozpočtu boli využité pri spracovaní stanoviska Najvyššieho kontrolného úradu k návrhu štátneho rozpočtu za rok 2001 a stanoviska k návrhu štátneho rozpočtu na rok 2003. Bolo zistené, že aj v roku 2002 opakovane a aj u tých istých správcov rozpočtových kapitol dochádzalo k porušovaniu všeobecne záväzných právnych predpisov súvisiacich s hospodárením s rozpočtovými prostriedkami, majetkom a majetkovými právami. V uplynulom období boli do viacerých kontrolných akcií začleňované prvky kontroly výkonnosti ako účinného nástroja na riešenie systémových problémov verejného sektora. Cieľom bolo poskytnúť objektívne informácie o hospodárnom, efektívnom a účelnom vynakladaní prostriedkov štátneho rozpočtu a prispieť k prijatiu systémových opatrení na zlepšenie zisteného stavu. Prípady nehospodárneho a neefektívneho konania boli zistené najmä v procese prípravy a realizácie investičnej výstavby. Ďalej bolo zistené vo viacerých prípadoch nehospodárne a neefektívne konanie pri uzatváraní nájomných zmlúv na prenájom majetku štátu, keď zmluvne dohodnutá výška nájmu bola neodôvodnene nižšia, ako stanovoval všeobecne záväzný právny predpis, resp. ako bola stanovená v danej lokalite príslušnými orgánmi verejnej správy predpísaná čiastka. Vážené panie poslankyne, páni poslanci, správa Najvyššieho kontrolného úradu obsahuje aj analýzu stavu dodržiavania rozpočtovej disciplíny subjektov zapojených na štátny rozpočet prostredníctvom ukazovateľa objem viazania rozpočtových prostriedkov, resp. podiel úľav z viazania na celkovom objeme viazania rozpočtových prostriedkov z titulu porušenia rozpočtovej disciplíny. V roku 2002 boli z titulu porušenia rozpočtovej disciplíny viazané rozpočtové prostriedky v celkovom objeme 109,03 mil. Sk, čo predstavuje 61 rozpočtových opatrení a 0,04 % z celkových výdavkov štátneho rozpočtu. Objem viazania z titulu porušenia rozpočtovej disciplíny v porovnaní s predchádzajúcimi rokmi klesá. Ministerstvo financií Slovenskej republiky v zmysle § 47 ods. 8 zákona o rozpočtových pravidlách povoľuje čiastočné úľavy z titulu zamedzenia tvrdosti zákona v zmysle kritérií poskytovania úľav z viazania. Údaje uvedené v správe poukazujú na skutočnosť, že podiel poskytnutých úľav z viazania na celkovom objeme rozpočtových prostriedkov viazaných z titulu porušenia rozpočtovej disciplíny má klesajúci charakter. V roku 2002 predstavoval 36,87 mil. Sk, t. j.  33,82 %, kým napr. v roku 2001 to bolo 247,25 mil. korún, a teda 70,95 %. Uvedený stav dokumentuje, že viazanie prostriedkov z titulu porušenia rozpočtovej disciplíny nie je len administratívny nástroj, ale stáva sa aj reálnym finančným nástrojom zabezpečujúcim zvyšovanie úrovne dodržiavania rozpočtovej disciplíny. Zároveň postupne klesajúci objem viazania rozpočtových prostriedkov naznačuje aj zlepšovanie rozpočtovej disciplíny manažmentu v kapitolách štátneho rozpočtu. Najvyšší kontrolný úrad sa prakticky od svojho vzniku, ale systematickejšie od roku 1998 zaoberal aj problematikou prevencie a odhaľovania podvodov a korupcie. Kvalitatívnym medzníkom v tejto činnosti bolo v roku 1998 rokovanie a prijaté závery 16. kongresu INTOSAI v Montevideu na tému Úloha najvyšších kontrolných inštitúcií pri prevencii a odhaľovaní podvodu a korupcie. Vychádzajúc z prijatých záverov kongresu vyplýva, že orientoval svoju kontrolnú činnosť najmä do oblasti daní, ciel a ďalších príjmov rozpočtu, obstarávania tovarov, prác a služieb, priznávania subvencií, grantov a do oblasti privatizácie. Najvyšší kontrolný úrad zistil aj v roku 2002 v rámci kontrolnej činnosti viaceré nedostatky, ktoré dôvodne vzbudzovali podozrenie, že činnosťou kontrolovaných subjektov bola spáchaná trestná činnosť. V súlade so všeobecne záväznými právnymi predpismi podal NKÚ celkove 8 trestných oznámení a v 11 prípadoch poskytol vyžiadanú súčinnosť orgánom prokuratúry a policajným orgánom. V roku 2002 bolo na NKÚ doručených 982 podaní, sťažností a petícií, ktoré boli riešené v zmysle internej smernice. V zmysle citovanej smernice sa Najvyšší kontrolný úrad zaoberal aj podnetmi poukazujúcimi na nehospodárne konanie subjektov v jeho kontrolnej pôsobnosti. Jedno z prijatých podaní malo veľmi významný charakter, týkalo sa obstarávania ľahkých motorových jednotiek Železnicami Slovenskej republiky. Najvyšší kontrolný úrad bol aj v roku 2002 aktívnym účastníkom legislatívneho procesu. V rámci pripomienkového konania sa v roku 2002 vyjadroval celkom k 261 návrhom všeobecne záväzných právnych predpisov, k medzinárodným dohovorom, k množstvu záväzných novelizácií  predpisov a k správam rôzneho druhu z najdôležitejších oblastí národného hospodárstva. Najvyšší kontrolný úrad aj na základe poznatkov z kontrolnej činnosti uplatňoval legislatívne návrhy a odporúčania. Adresoval ich príslušným orgánom Národnej rady, predovšetkým výboru pre financie, rozpočet a menu, ústavnoprávnemu výboru a ďalším dotknutým štátnym orgánom. Legislatívne odporúčania Najvyššieho kontrolného úradu boli uplatňované i v rámci stanovísk, ktoré boli predkladané Národnej rade na základe ustanovení § 5 zákona o Najvyššom kontrolnom úrade. V súlade s ustanoveniami § 16 zákona o Najvyššom kontrolnom úrade vo verejnom záujme na účely informovanosti verejnosti prostredníctvom predsedu a podpredsedov úradu pravidelne, najmenej raz za 3 mesiace zabezpečoval úrad formou tlačových konferencií informácie z kontrolnej činnosti. Informovanie verejnosti bolo zabezpečené aj formou ďalej individuálnych rozhovorov, vystúpení v médiách a v oznamovacích prostriedkoch. V roku 2002 pokračoval Najvyšší kontrolný úrad vo vydávaní periodík Spravodajca a Kontrola. Pozornosť bola venovaná aj aktualizácii internetovej stránky Najvyššieho kontrolného úradu, ktorá umožňuje voľný vstup k skrátenej verzii Spravodajcu, a teda ku všetkým jednotlivým správam z vykonaných kontrolných akcií. Osobitný dôraz bol kladený na vybavovanie žiadostí a poskytnutie informácie v zmysle zákona o informáciách. Na tento účel bola zriadená elektronická adresa úradu, ktorá našla pozitívnu odozvu u žiadateľov o informácie. Záverom niekoľko slov k medzinárodnej spolupráci nášho úradu. Plán medzinárodnej spolupráce v roku 2002 vychádzal z prioritných úloh vyplývajúcich z prístupového procesu do Európskej únie. Zohľadňoval závery pravidelnej správy Európskej komisie o pripravenosti Slovenskej republiky na členstvo v Európskej únii a povinnosti vyplývajúce z členstva v medzinárodných organizáciách najvyšších kontrolných inštitúcií INTOSAI a EUROSAI, ako aj bilaterálne dohody o spolupráci. Výsledky, ktoré náš úrad dosiahol, i jeho doterajšie hodnotenie zo strany zahraničných partnerov potvrdzujú zapojenie Najvyššieho kontrolného úradu Slovenskej republiky do medzinárodnej spolupráce a jeho kontrolórov do spoločných kontrolných medzinárodných tímov. Ďakujem vám za pozornosť